นายกรัฐมนตรี เตรียมกล่าวถ้อยแถลงชูหลักปรัชญาของเศรษฐกิจพอเพียงและการเสริมสร้างความร่วมมือกับสหประชาชาติ
นายกรัฐมนตรี เตรียมกล่าวถ้อยแถลงชูหลักปรัชญาของเศรษฐกิจพอเพียงและการเสริมสร้างความร่วมมือกับสหประชาชาติ ภายหลัง พลเอก ประยุทธ์ จันทร์โอชา นายกรัฐมตรีและรัฐมนตรีว่าการกระทรวงกลาโหม พร้อมคณะ เดินทางจากท่าอากาศยานสุวรรณภูมิ ตั้งแต่คืนวานนี้ (21 ก.ย.) โดยมีกำหนดเดินทางถึงนครนิวยอร์ก สหรัฐอเมริกา ในเวลาประมาณ 11.05 น.ตามเวลาท้องถิ่น ซึ่งช้ากว่าเวลาประเทศไทย 11 ชั่วโมง หรือตรงกับเวลา 22.05 น. วันนี้ (22 ก.ย.) โดยนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า นายกรัฐมนตรี จะเข้าร่วมการประชุมสมัชชาสหประชาชาติ สมัยสามัญ ครั้งที่ 74 และเข้าร่วมการประชุมสำคัญที่เกี่ยวเนื่อง ระหว่างวันที่ 23 -25 กันยายนนี้ โดยนายกรัฐมนตรีเตรียมกล่าวถ้อยแถลงในเวทีการประชุม ในนามของอาเซียน เน้นย้ำประเด็นการเร่งรัดดำเนินงานเพื่อสร้างความเชื่อมโยง ลดความเหลื่อมล้ำ รักษาสิ่งแวดล้อมและใช้ทรัพยากรอย่างยั่งยืน รวมทั้งเข้าถึงระดับท้องถิ่นโดยให้ประชาชนเป็นศูนย์กลาง ชูหลักปรัชญาของเศรษฐกิจพอเพียง พร้อมเสริมสร้างความร่วมมือกับสหประชาชาติและประเทศต่างๆ และนายกรัฐมนตรี ยังใช้โอกาสนี้พบปะกับภาคส่วนสำคัญ อย่างเช่น Asia Society (เอเชียโซไซตี้) และสภาธุรกิจสหรัฐ-อาเซียน เพื่อสร้างความเชื่อมั่นต่อศักยภาพด้านเศรษฐกิจของไทย โดยย้ำจุดแข็งของ EEC ในการเชื่อมโยงไปยังอนุภูมิภาคต่างๆ เปิดโอกาสให้แก่นักลงทุนต่างชาตินอกจากนี้ ยังจัพบปะหารือทวิภาคีกับผู้นำประเทศต่างๆ ได้แก่ นายสกอตต์ มอริสัน นายกรัฐมนตรีออสเตรเลีย รวมทั้งหารือกับเลขาธิการสหประชาชาติและประธานสมัชชาสหประชาชาติ สมัยที่ 74 ด้วย